Naam bekend van man wat in motor doodbrandWerner Strydom (Foto: Facebook) Die polisie in Limpopo het Donderdag die naam bekend gemaak van die 39-jarige man wat Woensdag in ŉ brandende motor gesterf het. Brig. Motlafela Mojapelo, woordvoerder van die polisie, het bevestig Werner Hugo Strydom is in die brandende motor gevind. Hy het aan Maroela Media gesê die polisie ondersoek inligting dat Strydom sy eie lewe geneem het. Maroela Media het vroeër berig die motor het langs ŉ ou gebou van die Pekoe View-teetuin naby Magoebaskloof buite Tzaneen parkeer gestaan. Die polisie is ontbied nadat inligting ontvang is oor ŉ motor wat brand. Volgens inligting het Strydom met die R71 na Pekoe View gery en sy motor het kort daarna begin brand. Die ondersoek sal die oorsaak van die brand bepaal. Pekoe View-teetuin, wat vroeër jare bekend was vir sy uitsig oor die teeplantasies, het in 2016 sy deure gesluit.